b'\n_START_ARTICLE_\nSvartspett\n_START_SECTION_\nBeskrivelse\n_START_PARAGRAPH_\nSvarspetten er den st\xc3\xb8rste av Europas spetter. Den kjennes lett p\xc3\xa5 den svarte drakten og den r\xc3\xb8de lua. Hannens isse er r\xc3\xb8d over det hele, mens hunnens isse kun er r\xc3\xb8d p\xc3\xa5 den bakre delen. Fuglen er 50-55 cm lang og har et vingespenn p\xc3\xa5 64-68 cm. Vekten er 300 gram. Flukten ligner p\xc3\xa5 kr\xc3\xa5kas. Andre spetter har et fluktm\xc3\xb8nster som danner mer  utpregede buer. L\xc3\xa5ta er en sterk kly-kly-kly og minner om gr\xc3\xb8nnspettens._NEWLINE_Omtales ogs\xc3\xa5 som h\xc3\xb8lkr\xc3\xa5ke, regnpip, treknarr, v\xc3\xa6kurr, svartj\xc3\xa5rtru og gjertrudsfugl\n_START_SECTION_\nUtbredelse\n_START_PARAGRAPH_\nSvartspetten har en palearktisk utbredelse og lever i gammel skog (b\xc3\xa5de l\xc3\xb8v- og barskog). I Norge er svartspetten hovedsakelig utbredt p\xc3\xa5 \xc3\x98stlandet s\xc3\xb8rover til Lindesnes, samt i spredte lokaliteter i Midt-Norge. Den er ellers sjelden i Norge. Svartspetten er i all hovedsak en standfugl.\n_START_SECTION_\nAtferd\n_START_PARAGRAPH_\nSvartspetten hakker om v\xc3\xa5ren ut reirhull i tr\xc3\xa6r. Hullet befinner seg ca. 5-10 meter over bakken. Reirkammeret blir ofte en halv meter djupt, iblant over 1 meter. Det kan ta opptil en m\xc3\xa5ned \xc3\xa5 hakke ut reiret. Svartspetten kan ogs\xc3\xa5 sette bo i et allerede eksisterende reirhull. Hunnen legger 3-6 hvite egg. Svartspettungene hopper gjerne ut av reiret f\xc3\xb8r de er fullt flyvedyktige. I denne perioden blir de matet p\xc3\xa5 bakken av foreldrene. Ungene er da sv\xc3\xa6rt s\xc3\xa5rbare og kan lett bli bytte for f.eks. rev eller katt._NEWLINE_Store insekter som lever i d\xc3\xb8de eller d\xc3\xb8ende tr\xc3\xa6r utgj\xc3\xb8r hoveddietten til svartspetten.'